CELEX: C2007/183/74
Language: da
Date: 2007-08-04 00:00:00
Title: Sag T-210/07: Sag anlagt den 11. juni 2007 — RSA Security Ireland mod Kommissionen

4.8.2007   
            
            
               DA
            
            
               Den Europæiske Unions Tidende
            
            
               C 183/39
            
         Sag anlagt den 11. juni 2007 — RSA Security Ireland mod Kommissionen
   (Sag T-210/07)
   (2007/C 183/74)
   Processprog: engelsk
   Parter
   
      Sagsøger: RSA Security Ireland (Shannon, Irland) (ved solicitor S. Daly og barrister B. Conway)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning, således som den blev meddelt sagsøgeren af Revenue Commissioners den 30. marts 2007, annulleres, for så vidt som den ikke tariferer sagsøgerens produkt i den kombinerede nomenklatur under henvisning til dets objektive kendetegn og egenskaber.
            
         
               —
            
            
               Det fastslås, at tariferingen af produktet skal bestemmes ud fra dets væsentlige kendetegn, nemlig som en automatisk databehandlingsmaskine, og at det derfor skal tariferes i position 8471 i den kombinerede nomenklatur.
            
         
               —
            
            
               Det fastslås subsidiært, at produktet skal tariferes under henvisning til dets væsentlige kendetegn som en regnemaskine eller regnemekanisme i henhold til i position 8470 i den kombinerede nomenklatur.
            
         
               —
            
            
               Det fastslås i henhold til de anerkendte fællesskabsretlige principper om tarifering af varer, at produktet ikke udviser de væsentlige kendetegn ved en sikkerhedsanordning, der giver adgang til data, uanset om disse er lagret på en automatisk databehandlingsmaskine eller ej.
            
         
               —
            
            
               Kommissionen tilpligtes at tilbagebetale sagsøgeren den told, som sagsøgeren har betalt for indførslen af produktet til Fællesskabet, efter Kommissionens beslutning trådte i kraft, med renter.
            
         Søgsmålsgrunde og væsentligste argumenter
   Sagsøgeren har ved stævningen nedlagt påstand om annullation af Kommissionens beslutning, som Revenue Commissioners meddelte sagsøgeren ved e-mail af 30. marts 2007, som svar på en anmodning om en bindende tariferingsoplysning indgivet af sagsøgeren for en sikkerhedsanordning, der kan forbindes med en automatisk databehandlingsmaskine, betegnet som »SID 800 Product«.
   Sagsøgeren gør endvidere gældende, at beslutningen i den form, hvori den først blev meddelt Revenue Commissioners, og dernæst sagsøgeren, ikke tariferede sagsøgerens produkt under henvisning til dets objektive kendetegn og egenskaber og fastsatte tariferingen på en måde, der må anses for en grundlæggende retlig fejl.
   Sagsøgeren gør derudover gældende, at den rette tarifering af produktet på grundlag af dets væsentlige kendetegn er tarifering som en enhed af en automatisk databehandlingsmaskine som omhandlet i position 8471 i den kombinerede nomenklatur (1), eftersom produktet opfylder kravene i bestemmelse 5 B til KN's position 8471, eller idet produktet i sig selv er en automatisk databehandlingsmaskine.
   Subsidiært har sagsøgeren gjort gældende, at den rette tarifering af produktet på grundlag af dets væsentlige kendetegn er tarifering som regnemaskine eller regnemekanisme i henhold til position 8470 i den kombinerede nomenklatur.
   Endelig har sagsøgeren gjort gældende, at Kommissionen i forbindelse med behandlingen af sagsøgers anmodning om en bindende tariferingsoplysning for produktet under henvisning til dets kendetegn som en enhed af en automatisk databehandlingsmaskine har handlet på en sådan måde, at der foreligger tilsidesættelse af retten til kontradiktion og magtfordrejning.
   
      (1)  Rådets forordning (EØF) nr. 2658/87 af 23.7.1987 om told- og statistiknomenklaturen og den fælles toldtarif (EFT L 256, s. 1).